Politiet i Midt- og Vestjylland er ved at lægge sidste hånd på en omfattende efterforskning af en dansk frikirkepræst. Politiet mistænker nu frikirkepræsten for seksuelt at have krænket eller forgrebet sig på 11 børn og unge under 18 år.

Det kan DR2 Dokumentar fortælle i dokumentarudsendelsen 'I sektens kløer', der bliver vist mandag aften.

- Vi har lavet 36 afhøringer og der er i alt 11 forurettede i den sag, vi sidder med, siger Claus Hilborg, chefpolitiinspektør i Midt- og Vestjyllands politikreds.

Frikirkepræsten, som DR ikke nævner navnet på, har i en årrække stået i spidsen for frikirken 'Byens Kirke' i Silkeborg.

Første anmeldelse kom i 2010

Midt- og Vestjyllands Politi har kendt til anklager om muligt misbrug i frikirken siden 2010, og enkelte tidligere unge medlemmer har i forskellige medier fortalt om krænkelser af seksuel karakter.

Sagen tog for alvor fart i foråret 2016, hvor frikirkepræsten blev anmeldt for at have forgrebet sig på flere børn og unge – også under 15 år.

Men først nu nærmer politiet sig reelt en ende på efterforskningen.

- Det er en usædvanlig sag, fordi vi ikke før har haft en sag i kirkeligt regi. Det er jo ikke den etablerede folkekirke, men det er klart, at sagen synes at have et ret betydeligt omfang. Vi synes også, at hele miljøet omkring det er usædvanligt, siger Claus Hilborg. Han vil ikke sige præcis, hvilke paragraffer i straffeloven, der er tale om, men henviser til sædelighedsforbrydelser, der kan give op til flere års fængsel.

DR2 DOKUMENTAR Se "I Sektens Kløer" på DR2 i aften kl. 21.30.

Venter på amerikansk sag

Frikirkepræsten rejste i november 2011 til USA for at starte en ny menighed op i Florida.

Siden har han ikke boet fast i Danmark, men dansk politi har i forbindelse med sagen bedt ham om at rejse hjem.

Det er dog ikke sket endnu, fordi frikirkepræsten lige nu er anklaget i en sag om gambling og udskænkning af alkohol til mindreårige i USA.

Men når han vender hjem, ligger der mere eller mindre et anklageskriftklar, selvom præsten altså formelt ikke er sigtet endnu.

- Hvis den pågældende frivilligt rejser hjem og tager retssagen, så er det jo ikke et nødvendigt skridt at bede om en få ham udleveret. Lige nu kan man sige, at han måske endda er forhindret i bare lige at rejse ud, fordi de amerikanske myndigheder skal færdigbehandle først. Men ellers er det en mulighed, at man simpelthen laver en retsanmodning, hvor man beder om en udlevering, siger Claus Hilborg.

I dokumentarudsendelsen 'I sektens kløer' står en række tidligere medlemmer af frikirken for første gange frem. De fortæller om seksuelle krænkelser og nøgne drukfester og lege, hvor man for eksempel skulle spise andres opkast.